Memòria d'activitats de la GAIP.
Proposta d'adhesió a la Declaració Universal sobre els Arxius.
Propera reunió de la Comissió Nacional d'Accés, Avaluació i Tria Documental.
La presidenta obre la sessió, pregunta si tots els membres han pogut consultar l'acta de la sessió anterior, corresponent al Ple del dia 17 de març de 2016, que ha estat prèviament distribuïda als membres de la Comissió.
La presidenta demana si hi ha propostes d'esmenes a introduir al text de la proposta d'acta.
La secretària tècnica exposa l'estat de les reclamacions i relaciona els tràmits realitzats des del darrer Ple:
S'analitza i es debat, en relació amb la fase d'execució de la Resolució relativa a la Reclamació 7/2016, un escrit pel qual es sol·licita, per part de l'administració reclamada, un aclariment sobre l'aplicació dels límits o restriccions a l'accés a la documentació justificativa d'ajuts i subvencions.
Així mateix, en relació amb la Reclamació 4/2016, s'ha rebut un informe de compliment i un escrit de la persona reclamant precisant que li manca documentació.
La GAIP ha requerit a l'Ajuntament de Begues perquè doni resposta a l'escrit de la persona reclamant i prepari la documentació que manca.
Memòria d'activitats de la GAIP
La presidenta de la Comissió, la senyora Elisabet Samarra, planteja el tema de la data de tancament i de presentació de la Memòria d'activitats de la GAIP, així com l'elaboració del seu contingut.
Es debat la conveniència de fer una memòria anual, limitada a la posada en funcionament de la Comissió i dels primers mesos d'activitat però donar una difusió de les actuacions dutes a terme també durant el 2016, tenint en compte la rellevància d'alguna d'elles de cara al seu coneixement per a la ciutadania i per a les institucions a les que s'adreça la Memòria.
La presidenta prepararà una proposta de continguts per a la seva elaboració per part dels membres de la Comissió.
Proposta d'adhesió a la Declaració Universal sobre els Arxius
La presidenta planteja l'adhesió a la Declaració Universal sobre els Arxius que es va proposar per part de l'Associació d'Arxivers i Gestors Documentals de Catalunya i es debat la seva adequació i l'oportunitat que la Comissió s'adhereixi a la Declaració.
Propera reunió de la Comissió Nacional d'Accés, Avaluació i Tria Documental
El vicepresident de la Comissió, el senyor Oriol Mir, i membre de la Comissió Nacional d'Accés, Avaluació i Tria Documental relaciona els principals continguts que seran objecte de l'ordre del dia de la propera reunió de la CNAATD, que tindrà lloc el dia 7 d'abril, a les 10.00 hores.
Es debaten les principals observacions i el posicionament de la Comissió sobre el contingut de la reunió per part dels membres del Ple.
Es comenta que s'ha rebut l'avantprojecte de Codi Ètic i de Conducta de l'Ajuntament de Barcelona per part de la Gerència de Recursos de l'Ajuntament de Barcelona, una disposició general que s'ha d'aprovar pel Consell Municipal de l'Ajuntament, que es tramitarà com a projecte normatiu reglamentari i que es troba en un període obert a la formulació, suggeriment i aportacions.
El tràmit preceptiu d'informació pública s'obrirà més endavant.
El senyor Josep Mir, vocal de la Comissió, exposa breument el contingut de la proposta normativa i es debat algun aspecte que pot ser objecte de valoració per part de la GAIP.
En darrer terme, es fa balanç de la situació en què es troba la traducció dels continguts del web de la Comissió en castellà i de la necessitat de prioritzar la seva disponibilitat en les properes dues setmanes.